作者：宋自逊
词牌/韵律：沁园春

paragraphs: 归去来兮，田园将芜，云胡不归。
既有诗千首，如斯者少，行年七十，从古来稀。
地阙东南，天倾西北，人事何缘有足时。
江湖上，转不如前日，步步危机。
石屏自有柴扉。
占海岸、潮头岸一矶。
唤彩衣孙子，携壶挈榼，白头翁媪，举桉齐眉。
身外声名，世间梦幻，万事一酲无是非。
书来往，都不须长语，直写心期。